open-index/open-wikipedia-markdown huggingface dataset:
ولی دکنی

ولی کے نام اور وطن کے بارے میں اختلاف ہے۔ اہل گجرات انھیں گجرات کا باشندہ ثابت کرتے ہیں اور اہل دکن کی تحقیق کے مطابق ان کا وطن اورنگ آباد دکن تھا۔ ولی کے اشعار سے دکنی ہونا ثابت ہے۔ ولی اللہ ولی، سلطان عبد اللہ قطب شاہ، قطب شاہوں کے ساتویں فرماں روا کے عہد میں 1667ء میں اورنگ آباد میں پیدا ہوئے۔ اس کے بعد حصول علم کے لیے احمد آباد آگئے۔ جو اس زمانے میں علم و فن کا مرکز تھا۔ وہاں حضرت شاہ وجیہ الدین کی خانقاہ کے مدرسے میں داخل ہو گئے۔ ولی کی عمر کا بیشتر حصہ احمد آباد میں گذرا۔ اس شہر کے فراق میں انھوں نے ایک پردرد قطعہ بھی لکھا۔ ولی نے گجرات، سورت اور دہلی کا سفر بھی کیا۔ اس کے متعلق اشارے ان کے کلام میں موجود ہیں۔
	دہلی میں ولی کی سعد اللہ گلشن سے ملاقات ہوئی۔ تو وہ ان کا کلام دیکھ کر بہت متاثر ہوئے اور مشورہ دیا کہ ان تمام مضامین کو جو فارسی میں بیکار پڑے ہیں۔ ریختہ کی زبان میں کام میں لانا چاہیے، تاہم یہ بات متنازع ہے اور اردو نقاد اور محقق شمس الرحمٰن فاروقی کا خیال ہے (کتاب: اردو کا ابتدائی زمانہ) کہ محض دہلی والوں کی امپیریل ازم کا نتیجہ ہے کیوں کہ اردو کے اولین تذکرہ نگار میر تقی میر اور قائم چاندپوری یہ بات تسلیم کرنے پر آمادہ نہیں تھے کہ کوئی خارجی آکے دہلی میں اردو غزل کا آغاز کرے۔ اس لیے سعد اللہ گلشن والا واقعہ ایجاد کیا گیا تاکہ یہ ثابت کیا جا سکے کہ اصل میں الٹا دہلی والوں نے (یعنی سعداللہ گلشن نے) ولی کو شاعری سکھائی تھی۔ دوسرا مشورہ یہ دیا کہ دکنی الفاظ کا استعمال کم کرو اور ان کی جگہ فارسی کے شیریں الفاظ کا انتخاب کرو.

فلسفہ کی گہرائیوں اور علمی مضامین اور اخلاقی باتیں نہ ہونے کے باوجود ولی کی شاعرانہ اہمیت مسلمہ ہے۔ جب بھی اردو غزل کی بات ہوگی اولیت کا تاج ولی کے سر کی زینت بنے گا۔ وہ اردو غزل کا بابا آدم نہ سہی، غزل کو نئے معانی اور نئے راستوں پر ڈالنے کا معمار اول ضرور ہے۔

قائم چاند پوری نے اپنے تذکرے نکاتِ سخن میں لکھا ہے کہ ولی نے سعد کے مشورے پر عمل کیا اور دوسری مرتبہ دہلی گئے تو ان کے کلام کی خوب قدر ہوئی اور یہاں تک شہرت ہوئی کی امراءکی محفلوں میں اور جلسوں اور کوچہ و بازار میں ولی کے اشعار لوگوں کی زبان پر تھے۔ ولی دکنی کو محمد حسین آزاد نے اردو شاعری میں وہی مقام دیا ہے جو انگریزی شاعری میں چاسر اور فارسی شاعری میں رودکی کو حاصل ہے۔

ولی کی تاریخ وفات بھی بے حد متنازع ہے۔ ڈاکٹر جمیل جالبی کی تحقیق کے مطابق وہ 1730 کے بعد فوت ہوئے، تاہم زیادہ تر محققین کا خیال ہے کہ ولی 1708 کے لگ بھگ فوت ہوئے تھے۔

## مزید دیکھیے
ولی دکنی کی شاعری

ولی دکنی کی سوانح حیات

https://mualla.pk/wali-dakni-sawaneh-aur-halat-e-zindagi/

ولی کا تصورِ عشق


زمرہ:1667ء کی پیدائشیں
زمرہ:1707ء کی وفیات
زمرہ:اردو شعرا
زمرہ:اٹھاریں صدی کے ہندوستانی شعرا
زمرہ:بھارتی اردو شعرا
زمرہ:بھارتی مسلم شخصیات
زمرہ:سترہویں صدی کے اردو مصنفین
زمرہ:فارسی زبان کے شعرا
زمرہ:گجرات (بھارت) کے شعرا
زمرہ:گجراتی شخصیات
زمرہ:مغل دور کے اردو لکھاری
زمرہ:اورنگ آباد (مہاراشٹر) کی شخصیات
زمرہ:سترہویں صدی کے ہندوستانی شعرا
زمرہ:ویکی ڈیٹا سے مختلف مختصر وضاحت
زمرہ:اٹھارہویں صدی کے ہندوستانی مسلمان
زمرہ:احمد آباد کے مصنفین
فردوس بریں

**فردوس بریں** عبد الحلیم شرر کا ایک تاریخی ناول ہے جس میں اسلام کے خلاف فرقہ باطنیہ کی سازشوں کا احوال خوب شرح و بسط سے بیان کیا گیا ہے۔ عبد الحلیم شرر نے اس ناول میں فرقہ باطنیہ کی سرگرمیوں پر تاریخی حوالے سے روشنی  ڈالی ہے۔ا س ناول میں کردار نگاری اور منظر کشی بہت عمدہ ہے اور اس کی نظیر کم ہی اردو کے ناولوں میں ملتی ہے۔  "فردوس بریں کو اپنے موضوع کے اعتبار سے فرقہ باطنیہ کے عروج و زوال کی داستان کہا جا سکتا ہے"۔ ممتازمنگلوری 

 بقول سید وقار عظیم ”فردوس بریں کے قصے کا موضوع فرقہ باطنیہ کا وہ طوفان بلاخیز ہے جو پانچویں صدی ہجری میں دنیائے اسلام کے ليے ایک فتنہ بن کر آیا اور شباب کے انتہائی بلندیوں پرپہنچ کر اسی طرح ختم ہوا۔"

## ناول کی کہانی
ناول کی کہانی حسین اورزمرد کے گرد گھومتی ہے جو حشاشین (حسن بن صباح کے پیروکار)کے نرغے میں آ جاتے ہیں۔ کہانی کے آخر میں حسن بن صباح کا مضبوط قلعہ منگولوں کے ہاتھوں تباہ ہو جاتا ہے۔ شرر پر والٹر اسکاٹ کے انداز کی بھی جھلک ملتی ہے مگر اس سے کہیں زیادہ ان پر اردو صنف داستان کا اثر ہے۔ شرر کے دور میں ناول ایک نئی صنف تھی مگر شرر نے اس صنف سے انصاف کیا ، خاص طور پر حسین، شیخ وجودی اور زمرد کے کرداروں کو لے کر اس دور کی عمدہ منظر کشی کی۔ خوبصورت جملوں اور تراکیب کا استعمال اور لکھنوی زبان اس ناول کا خاصہ ہیں۔ حسین ایک سادہ لوح مسلمان ہے جو زمرد کی محبت میں گرفتار ہے اور شیخ وجودی سے مکالمے کے بعد ان کا عقیدت مند ہو جاتا ہے اور ہر کام کرنے کے لیے تیار ہو جاتا ہے۔ زمرد اس کے مقابلے میں سمجھدار اور حوصلہ مند لڑکی ہے جو حسن تدبیر سے حسین کی جان بھی بچائے رکھتی ہے اور گفتگو میں فردوس بریں کا راز بھی حسین پر افشا کر دیتی ہے۔

## حوالہ جات

## بیرونی روابط
* اردو ادب عالیہ گروپ مکمل ناول پڑھنے کے لیے موجود ہے۔

زمرہ:اردو ناول
زمرہ:1899ء کے ناول
غالب

یہ ایک عمومی نام ہے۔ اس نام کے بہت مشہور افراد گذرے ہیں۔ آپ اپنے مطلوبہ صفحے پر یہاں سے جا سکتے ہیں۔ آپ اس فہرست میں اضافہ بھی کر سکتے ہیں۔
* غالب بن فہر (حضرت محمد  کے اجداد میں سے ایک شخص)
* مرزا غالب (اردو کے مشہور شاعر)
* اسداللہ غالب، کالم نویس نوائے وقت
سمتیت (سالماتی حیاتیات)

تصغیر|200px|سب سے بالائی شکر کے سالمہ میں '5 سرے پر اور سب سے نچلے شکر کے سالمہ میں '3 سرے پر ہائیڈروآکسائل گروہ موجود ہیں جبکہ درمیانی شکر کے سالمہ کے دونوں یعنی '5 اور '3 سروں پر فاسفیٹ گروہ ہیں
سالماتی حیاتیات میں **سمتیت** کی اصطلاح ڈی این اے کے سروں کے ليے استعمال کی جاتی ہیں اور ان کو انگریزی میں '3 end اور '5 end کہا جاتا ہے۔ '3 سرے پر ڈی آکسی رائبوز شکر کے کاربن بمقام 3 پر ایک ہائیڈروآکسائل یا (ڈی این اے کے بڑھاؤ(اضافہ)اور ایک نیا قاعدہ (A G C T آراین اے کی صورت میں U) جڑ جانے کے بعد) فاسفیٹ، جبکہ '5 سرے پر ڈی آکسی رائبوز شکر کے کاربن بمقام 5 پر ایک ہائیڈروآکسائل یا (ڈی این اے کے بڑھاؤ(اضافہ) کی صورت میں A G C T میں سے کوئی ایک اور آراین اے کی صورت میں U جڑ جانے کے بعد) فاسفیٹ پایاجاتا ہے۔

3 اور 5 پر ' کا نشان استعمال کرنے کی وجہ یہ ہے کہ شکر کی طرح پائریمیڈین اور پیورن میں بھی کاربن کی اعداد کاری کی جاتی ہے اور مغالطہ سے بچاؤ کی خاطر اور ان کی اعداد کاری کو شکر کی اعداد کاری سے منفرد کرنے کی خاطر شکر کے سالمہ کے کاربنوں پر ' کا نشان لگایا جاتا ہے۔ گو کے ان سروں کو سرا لکھا جاتا ہے لیکن عموماً 3-اولی (3-prime) اور 5-اولی (5-prime) پڑھا جاتا ہے۔

'3 سرے پر موجود ہائیڈروآکسائل گروہ پیوستگی کے ليے لازمی ہے اور اسی وجہ سے اس سرے پر پیوستگر (ligase)(يغاز) نئے قاعدے جوڑ جوڑ کر ڈی این اے کی طوالت میں درکار حد تک اضافہ کرتا چلا جاتا ہے۔ اور ڈی این اے تخلیق کا یہ عمل ہمیشہ 5-اولی سے 3-اولی کی جانب ہی ہوتا ہے۔
### بہ الفاظ سہل
سادہ سے الفاظ میں اوپر بیان کردہ بات کو یوں کہ سکتے ہیں کہ DNA کے مالیکیول (جز) کے دو سرے ہوتے ہیں۔ اس کے اگلے سرے کو سرا 5 اور نچلے کو سرا 3 کا نام دیا جاتا ہے۔ اس کی وجہ یہ ہے کہ ہر ڈی این کے کے سالمے میں جو شکر کا سالمہ ہوتا ہے اس میں 5 کاربن جوہر ہوتے ہیں جن کو '1, '2, '3, '4 اور '5 کے اعداد سے یاد کیا جاتا ہے۔ DNA کے سالمے کے جس سرے کے '5 کاربن پر ایک OH ہوتا ہے اس کو '5 سرا اور جس سرے کے '3 کاربن پر OH ہوتا ہے اس کو '3 سرا کہتے ہیں۔

## حوالہ جات

زمرہ:آر این اے
زمرہ:سالماتی وراثیات
زمرہ:ڈی این اے
زمرہ:ویکی ڈیٹا سے مطابقت رکھنے والی مختصر تفصیل
پیوستگر

سالماتی حیاتیات کی رو سے پیوستگر کا درست نام --- خامرہ رابط --- ہے اور اس کو انگریزی میں Ligase کہا جاتا ہے، ase کا اضافہ حیاتیاتی کیمیاء کے اصولوں کے مطابق خامرے (enzyme) کی نشان دہی کرتا ہے۔

تصغیر|بائیں|400px|<font size="3">مثل تولید (کلوننگ) کے مختلف مراحل؛ عمل پیوستگی مرحلہ 6 پر کی جارہی ہے
**پیوستگی** کو ligation بھی کہتے ہیں اور یہ حیاتی طرزیات میں استعمال کیا جانے والا ایک ایسا طریقہ کار ہے جس میں ڈی این اے کے ٹکڑوں کو آپس میں جوڑا جاتا ہے۔ عام طور پر یہ جوڑنے یا پیوستہ کرنے کا عمل ایک خاص جین (جس کو ویکٹر (سمتیہ) کہتے ہیں) میں کیا جاتا ہے جو ہماری مطلوبہ جین (وہ DNA کا ٹکڑا جس کا پیوند لگایا گیا ہو) کے لیے ایک گاڑی کا کام کرتا ہے۔ پیوستگی کا عمل مثل تولید میں بکثرت استعمال میں ہے۔

زمرہ:ڈی این اے
زمرہ:ویکی ڈیٹا سے مختلف مختصر وضاحت
میر امن

**میر امن دہلوی** (1748ء – 1806ء) فورٹ ولیم کالج سے وابستہ تھے اور جدید اردو نثر کے بانیوں میں ہیں۔ آپ نے باقاعدہ شاعری کبھی نہیں کی۔ خود لکھتے ہیں۔

نہ شاعر ہوں میں اور نہ شاعر کا بھائی

میر امن کے بزرگ ہمایوں کے عہد میں مغلیہ دربار سے وابستہ ہوئے۔ آپ دہلی میں پیدا ہوئے اور یہیں پروان چڑھے۔ مغلوں کے دور آخر میں جب دلی کو احمد شاہ ابدالی نے تاراج کیا اور سورج مل جاٹ نے لوٹا تو میر امن دلی کو خیرباد کہہ کر عظیم آباد پہنچے۔ وہاں سے کلکتہ گئے کچھ دن بیکاری میں گذرے۔ بالاخر میر بہادر علی حسینی نے ان کا تعارف فورٹ ولیم کالج کے شعبہ ہندوستانی کے سربراہ ڈاکٹر گل کرائسٹ سے کرایا۔ انھوں نے میر امن کو کالج میں ملازم رکھا لیا۔ اور قصہ چہار درویش (فارسی) سلیس نثر میں لکھنے پر مامور کیا۔ چنانچہ ان کی فرمائش پر 1801ء میں باغ و بہار لکھنی شروع کی۔ 1802ء میں مکمل ہوئی اور اسی سال ہندوستانی مینول میں اس کے 102 صفحے شائع ہوئے۔ بعد ازاں 1804ء میں نظر ثانی شدہ مکمل ایڈیشن منظر عام پر آیا۔ میر امن کی دوسری کتاب گنج خوبی ہے جو ملا حسین واعظ کاشفی کی (اخلاق محسنی) کا ترجمہ ہے۔

میر امن کی زندگی کے حالات کسی کتاب یا تذکرہ میں نہیں ملتے، لہذا ان کی ولادت، وفات اور مدفن کے متعلق کسی کو صحت کے ساتھ کچھ معلوم نہیں۔

## حوالہ جات

## بیرونی روابط
* ریختہ ڈاٹ آرگ پر میر امن دہلوی کا تعارف

زمرہ:اردو تاریخی ناول نگار
زمرہ:اردو مترجمین
زمرہ:اردو مذہبی مصنفین
زمرہ:انیسویں صدی کے اردو مصنفین
زمرہ:بھارتی مسلم شخصیات
زمرہ:مغل دور کے اردو لکھاری
زمرہ:1806ء کی وفیات
زمرہ:1748ء کی پیدائشیں
زمرہ:ویکی ڈیٹا سے مطابقت رکھنے والی مختصر تفصیل
زمرہ:انیسویں صدی کے ہندوستانی مسلمان
زمرہ:بھارتی تاریخی ناول نگار
زمرہ:اردو_ناول_نگار
رجب علی بیگ سرور

مرزا **رجب علی بیگ سرور** دبستان لکھنؤ کے سب سے اہم نثر نگار ہیں۔ وہ1787ء میں لکھنوء میں پیدا ہوئے۔ والد کا نام مرزا اصغر علی بیگ تھا۔ سرور کی تعلیم و تربیت لکھنؤ میں ہی ہوئی۔ وہ عربی فارسی کے عالم تھے اور اس زمانے کے مشہور خوش نویسوں میں شمار ہوتے تھے۔ شاعری اور موسیقی سے بھی دلچسپی تھی۔
کہا جاتا ہے کہ غازی الدین حیدر ناراض ہو گئے اور سرور کو حکماَ َ لکھنؤ چھوڑنا پڑا۔ لکھنؤ سے کان پور پہنچے۔ یہاں حکیم سید اسد علی سے ملاقات ہوئی۔ ان کے ایما پر فسانہ عجائب لکھنا شروع کی۔ کچھ عرصہ بعد لکھنوء آ گئے اور 1846ء میں واجد علی شاہ کے دربار میں داخل ہوئے۔ 1857ء کے بعد آپ بنارس چلے گئے اور ایشری نرائن سنگھ مہاراجا بنارس کی ملازمت اختیار کر لی۔ 1867 میں بنارس میں انتقال ہوا۔

## تصانیف
آپ کی مشہور تصانیف درج ذیل ہیں۔

* فسانہ عجائب

* سرورسلطانی

* شگوفہ محبت

* گل زار سرور

* شبستان سرور (1964) 

* انشائے سرور

* منظومات

* شررعشق

* نثرنثرہ نثار

* فسانہ عبرت

* گلزار سرور

## حوالہ جات

زمرہ:1782ء کی پیدائشیں
زمرہ:1867ء کی وفیات
زمرہ:اردو مصنفین
زمرہ:بھارتی مصنفین
زمرہ:برطانوی ہند کے اردو لکھاری
محمد حسین آزاد

**محمد حسین آزاد** (پیدائش: 10 جون 1830ء— وفات: 22 جنوری 1910ء) اردو زبان کے مشہور ادیب اور شاعر تھے۔ آزاد نے اپنے والد سے اور پھر ذوق کے سایہ عاطفت میں تعلیم حاصل کی۔ بعد ازاں دہلی کالج میں داخل ہوئے جہاں مولوی نذیراحمد، ذکاء اللہ اور پیارے لال آشوب سے ہم سبق ہونے کا موقع ملا

## پیدائش
آزاد کی پیدائش دہلی میں بروز جمعرات 18 ذوالحجہ 1245ھ مطابق 10 جون 1830ء کو ہوئی۔
## عملی زندگی

والد کا نام مولوی محمد باقر تھا جنھوں نے 1837ء میں دہلی سے پہلا اخبار( اردو اخبار) نکالا۔ 1854ء میں محمد حسین آزاد بھی اس میں ایڈیٹر کی حیثیت سے شریک ہو گئے۔1857 کے غدر (یا جنگ آزادی) کے زمانہ میں اردو اخبار نے اگریزوں کے خلاف دھواں دھار مضامین شائع کیے، مگر انگریزوں کے خلاف بغاوت مکمل طور پر ناکام ہو گئی۔ اس کے بعد پکڑ دھکڑ شروع ہوئی۔ مولانا باقر گرفتار کرلیے گئے اور انھیں گولی مار دی گئی۔ محمد حسین آزاد جان بچا کر روپوشی اختیار کر لی۔ آخر انھوں نے سیاست سے علیحدگی اختیار کرلی اور وہ اپنے تمام خاندان کو لے کر لکھنؤ پہنچے۔ تلاش معاش میں کئی سال مارے مارے پھرتے رہے آخر 1864ء میں لاہور چلے آئے اور مولوی رجب علی کی سفارش پر انگریزوں کے ایک تعلیمی ادارہ گورنمنٹ کالج لاہور میں پندرہ روپے ماہوار پر ملازم ہو گئے۔ میجر فلر داکٹر سررشتہ تعلیم کو اس کی گوناگوں صلاحیتوں کا علم ہوا تو انھوں نے سرکاری اخبار (اتالیق پنجاب) کا نائب مقرر کر دیا۔ اس رسالے کے بند ہونے پر (پنجاب میگزین) نکلتا رہا۔ 1865ء میں آزاد کابل اور بخارا گئے۔ دوسرا سفر انھوں نے 1883ء میں کیا۔ اس طرح انھیں جدید فارسی سیکھنے کا موقع ملا۔
1873ء میں کرنل ہالرائیڈ نے انجمن پنجاب قائم کی اور ایک خاص قسم کے مشاعروں کی بنیاد ڈالی جس میں مصرع طرح کی بجائے نظم لکھنے کے لیے عنوان دیاجاتا تھا۔ ان مشاعروں میں آزاد اورالطاف حسین حالی ذوق و شوق کے ساتھ حصہ لیتے رہے اور متعدد اخلاقی اور نیچرل نظمیں لکھیں۔
آزاد گورنمنٹ کالج لاہور میں عربی فارسی کے پروفیسر بھی رہے اور 1887ء میں ملکہ وکٹوریہ کی جوبلی پر شمس العلماء کا خطاب پایا۔

## وفات
دماغی تھکاوٹ اور جواں سال بیٹی کی بے وقت موت کی وجہ سے 1889ء میں دماغی توازن کھو بیٹھے اور جنون کے آثار پیدا ہو گئے۔ آخری عمر تک یہی حالت رہی اور 22 جنوری 1910ء کو 80 سال کی عمر میں لاہور میں فوت ہوئے۔ان کا مزار لاہور کربلا گامے شاہ میں ہے،

## تصانیف
# آب حیات، آزاد"1880/شعرا اردو
# نیرنگ خیال،، 1880ء
# سخن دان فارس1887ء
# قصص الہند(1869)
# سیر ایران(1886)
# دربار اکبری (1898)
# نظم آزاد
# تذکرہ آزاد
# جانورستان
# خمکدہ آزاد
# دیوان ذوق (مرتب)
# لغت آزاد
# جامع القواعد
# نگارستان فارس
# فلسفہ الہیات

## حوالہ جات

تاریخ لاہور صفحہ نمبر496 ، کامران اعظم سوہدروی طبع2010ء چوہدری غلام رسول اینڈ سنز، لاہور

زمرہ:1827ء کی پیدائشیں
زمرہ:1830ء کی پیدائشیں
زمرہ:1910ء کی وفیات
زمرہ:اردو شعرا
زمرہ:اردو صحافی
زمرہ:انیسویں صدی کی ہندوستانی شخصیات
زمرہ:انیسویں صدی کے ہندوستانی شعرا
زمرہ:برطانوی ہند کی شخصیات
زمرہ:برطانوی ہند کے مصنفین
زمرہ:بیسویں صدی کے بھارتی شعرا
زمرہ:بھارتی اردو شعرا
زمرہ:بھارتی مسلم شخصیات
زمرہ:دہلی کی شخصیات
زمرہ:دہلی کے شعرا
زمرہ:لاہور کے شعرا
زمرہ:لاہور کے صحافی
زمرہ:لاہور کے مصنفین
زمرہ:لاہوری شخصیات
زمرہ:مسلم مصنفین
زمرہ:مسلمان مصلحین
زمرہ:بھارتی ادبی نقاد
زمرہ:اساتذہ بھارتی تعلیم گاہیں
زمرہ:ہندوستانی سفر نامہ نگار
زمرہ:اردو سفر نامہ نگار
زمرہ:گورنمنٹ کالج یونیورسٹی، لاہور کا تدریسی عملہ
زمرہ:انیسویں صدی کے ہندوستانی مسلمان
زمرہ:22 جنوری کی پیدائشیں
رتن ناتھ سرشار

**پنڈت رتن ناتھ در سرشار**،1846ء میں لکھنؤ برطانوی ہندوستان میں میں ایک کشمیری گھرانے میں پیدا ہوئے۔ ابھی چار سال کے تھے کہ باپ کا انتقال ہو گیا۔ لکھنؤ ہی میں تعلیم حاصل کی اور عربی، فارسی اور انگریزی سے واقفیت حاصل کی۔ ایک اسکول میں مدرسی کی خدمات پر مامور ہوئے اور (اودھ اخبار) اور (مرسلہ کشمیری) میں مضامین لکھنے لگے۔ اپنی خداداد قابلیت کی وجہ سے جلد ہی شہرت حاصل کرلی۔ اور 1878ء میں انھیں (اودھ اخبار) کا ایڈیٹر مقرر کر دیا گیا۔ فسانہ آزاد لکھنے کا سلسلہ یہیں سے شروع ہوا۔ کچھ عرصہ تک الہ آباد ہائی کورٹ میں مترجم کی حیثیت سے کام کیا۔ 1895ء میں حیدر آباد چلے آئے۔ مہاراجا کشن پرساد نے دو سو روپے وظیفہ مقرر کیا اسی دوران میں اخبار (دبدبہ آصفیہ) کی ادارت کرتے رہے۔ آخر عمر میں شغل شراب نوشی حد سے بڑھ گیا چنانچہ اس عادت نے صحت پر برا اثر ڈالا اور 1903ء میں وفات پاگئے۔ مشہور تصانیف میں سیر کوہسار، جام سرشار، کامنی، خدائی فوجدار، فسانہ آزاد شامل ہیں۔ اس کے علاوہ انھوں نے الف لیلہ کا فصیح و بلیغ اردو زبان میں ترجمہ کیا جو بذاتِ خود ایک شاہکار مانا جاتا ہے۔

## حوالہ جات

زمرہ:اردو کے ہندو مصنفین

زمرہ:1903ء کی وفیات
زمرہ:انیسویں صدی کے ہندوستانی ناول نگار
زمرہ:انیسویں صدی کے ہندوستانی شعرا
زمرہ:بھارتی اخبار مدیران
زمرہ:کشمیری برہمن
زمرہ:کشمیری ہندو
زمرہ:کشمیری پنڈت
زمرہ:کشمیری مصنفین
زمرہ:اتر پردیش کے ناول نگار
زمرہ:خدائی فوجدار کے مترجمین
زمرہ:الف لیلہ کے مترجمین
زمرہ:اردو مضمون نگار
زمرہ:اردو مزاح نگار
زمرہ:اردو ناول نگار
زمرہ:بھارتی اردو شعرا
زمرہ:اردو مترجمین
زمرہ:برطانوی ہند کے اردو لکھاری
زمرہ:لکھنؤ کے مصنفین
سجاد حیدر یلدرم

**سجاد حیدر یلدرم** 1880ء میں ضلع بجنور میں پیدا ہوئے۔ اور ابتدائی تعلیم بنارس میں حاصل کی۔ یہاں ان کے والد سید جلال الدین سرکاری ملازم تھے۔ ابتدائی تعلیم کے بعد 1893 میں سر سید احمد خان کے اسکول مدرستہ العلوم علی گڑھ کی نویں جماعت میں داخلہ لیا یلدرم نے ایم۔ اے۔ او کالج علی گڑھ سے 1901ء میں بی اے کیا۔ بی اے کرنے کے بعد انھیں ناگپور کے حکمران اعظم شاہ کا اتالیق مقرر کر دیا گیا کچھ عرصہ بعد انھیں حکومت وقت نے مزید تعلیم کے لیے دوبارہ علی گڑھ کالج میں تعلیم حاصل کرنے کے لیے بھیج دیا

یلدرم کو ترکی زبان اور ترکوں سے بڑی محبت تھی۔ جب بغداد کے برطانوی قونصل خانہ میں ترکی ترجمان کی ضرورت ہوئی تو آپ وہاں چلے گئے۔ اب یلدرم کو ترکی ادبیات کے مطالعہ کا موقع ملا چنانچہ انھوں نے بہت سی ترکی کہانیوں کو اردو میں منتقل کیا اور اس طرح اردو نثر میں ایک نئے اسلوب کا اضافہ کیا۔
کچھ عرصہ بعد یلدرم بغداد سے تبدیل ہو کر قسطنطنیہ کے برطانوی سفارت خانے میں چلے گئے پہلی جنگ عظیم چھڑنے سے پہلے وہ امیر کابل کے نائب سیاسی ایجنٹ ہو کر ہندوستان واپس چلے آئے۔ یوپی میں کچھ عرصہ ملازمت کی۔ 1920ء میں علی گڑھ یونیورسٹی کے رجسٹرار مقرر ہوئے ڈپٹی کلکٹر کی حیثیت سے بھی کام کیا۔

1943ء میں لکھنؤ میں وفات پائی اور قبرستان عیش باغ میں دفن ہوئے۔ مشہور ادیب اور ناول نگار قراۃ العین حیدر آپ کی صاحبزادی ہیں۔

سجاد حیدر یلدرم کے افسانوں اور انشائیوں کا مجموعہ **خیالستان** اردو ادب میں بڑی اہمیت کا حامل ہے۔ یوں تو انھوں نے شاعری بھی کی، مضمون بھی لکھے لیکن ان کا نام ایک رومانوی افسانہ نگار کی حیثیت سے ہمیشہ یاد رہے گا۔ وہ اردو کے پہلے افسانہ نگار تسلیم کیے جائے ہیں۔

## افسانہ نگاری
اردو افسانے کی باقاعدہ ابتدا کا سہرا یلدرم کے سر ہے۔ ”خیالستان “ یلدرم کی رومانیت اور تخیل کا بہترین عکس ہے۔ خیالستان میں انشائیے، انشائے لطیف اور مختصر افسانے شامل ہیں۔ گویا صنف نثر کی تین اصناف کے مجموعہ کا نام ”خیالستان “ ہے ان شہ پاروں میں کچھ ترکی ادب سے اخذ و ترجمہ ہیں اور بعض طبع زاد ہیں۔ ان میں سجاد حیدر یلدرم کا رومانی انداز فکرو بیان جادو جگا رہا ہے۔ یلدرم کا شمار ارد و کے ابتدائی افسانہ نگاروں میں ہوتا ہے اُن کے انداز تحریر اور رومانوی انداز نے اپنی آنے والے ادبیوں کی کئی نسلوں کو متاثر کیا

## تاثرات
*  میں رام بابو سکسینہ لکھتے ہیں: سید سجاد حیدر نثر افسانہ نما خوب لکھتے ہیں۔ عبارت بہت دلفریب اور اس میں ایک خاص طرح کی نشتریت ہوتی ہے۔
* بقول قاضی عبد الغفار: سجاد اردو زبان میں ایک نئے اور ترقی پسند اور بہت ہی دل نواز اسلوبِ بیان کے موجد تھے اور اس لیے وہ خراجِ تحسین کے حقدار ہیں۔

## حوالہ جات

زمرہ:1880ء کی پیدائشیں
زمرہ:1943ء کی وفیات
زمرہ:اردو سفر نامہ نگار
زمرہ:اردو مترجمین
زمرہ:اردو مزاح نگار
زمرہ:اردو مضمون نگار
زمرہ:برطانوی ہند کے اردو لکھاری
زمرہ:بنارس کی شخصیات
زمرہ:بھارتی مصنفین کے نامکمل مضامین
زمرہ:ضلع بجنور کی شخصیات
زمرہ:ضلع سرسا کی شخصیات
زمرہ:ہندوستانی سفر نامہ نگار
زمرہ:جامعہ علی گڑھ کے فضلا
حسن نظامی

مصور فطرت **خواجہ حسن نظامی** سلسلہ چشتیہ کے صوفی اور اردو زبان کے ادیب تھے۔ آپ کے مضامین مخزن میں چھپتے رہے۔ آپ نظام الدین اولیاء کے عقیدت مند تھے اور پیری مریدی کا سلسلہ بھی رکھتے تھے۔ حضرت نظام الدین اولیاء کی درگاہ میں دہلی میں پیدا ہوئے۔ آپ کے والد سید امام، درگاہ سے وابستہ تھے۔

## ابتدائی زندگی
آپ کے بزرگ شروع سے ہی تصوف کے راستے پر چلتے رہے چنانچہ خواجہ صاحب کی پرورش اور تربیت بھی اسی مذہبی اور صوفیانہ ماحول میں ہوئی۔ کبھی کسی درس گاہ سے باقاعدہ تعلیم حاصل نہیں کی اپنے طور پر پڑھتے رہے اور عربی، فارسی اور اردو میں خاصی دسترس حاصل کر لی۔
ابتدائی زندگی تنگ دستی میں گزار دی۔ پھر کتابیں بیچنے کا کاروبار شروع کیا۔ کتابوں کی گھٹری اٹھا کرپرانی دہلی سے نئی دہلی پیدل جاتے۔ اسی طرح گزراوقات ہونے لگی۔

## ادبی زندگی
فرصت کے اوقات لکھنے لکھانے کا کام کرتے۔ رفتہ رفتہ ان کے مضامین رسالوں اور اخباروں میں چھپنے لگے۔
ان کی صحافتی زندگی کا آغاز روزنامہ (رعیت) سے ہوا۔ اخبار (منادی) میں ان کا روزنامچہ شائع ہوتا رہا۔ خود میرٹھ سے ایک اخبار (توحید) نکالا
خواجہ صاحب اچھے اور منفرد انشاپرداز تھے سیاسی لیڈر بھی تھے اور بے باک مقرر اور خطیب بھی۔ پیری مریدی کا سلسلہ بھی جاری رہا۔ بے شمار لوگ حلقہ مریدی میں داخل ہوئے۔

## تصانیف
خواجہ حسن نظامی کی تصانیف چالیس کے لگ بھگ ہیں جن میں سیپارہ دل، بیگمات کے آنسو، غدر دلی کے افسانے، مجموعہ مضامین حسن نظامی، طمانچہ بر رخسار یزید، سفر نامہ ہندوستان اور کرشن کتھا مشہور ہیں۔
کہا جاتا ہے کہ خواجہ صاحب کی تصانیف کی تعداد چالیس ہے جبکہ ایک تحقیق کے مطابق یہ تعداد تین سو کے لگ بھگ ہے۔ خواجہ صاحب بہت زودگو انسان تھے ایک مقام پر آپ نے خود کہا ہے کہ مہینے میں ایک کتاب تو ہوجاتی ہے۔

## وفات
آپ نے 31 جولائی 1955ء کو دلی میں وفات پائی اور بارگاہ حضرت نظام الدین اولیاء کے احاطے میں دفن ہوئے۔

## مزید دیکھیے
* نمونہ جنگ صفین

## حوالہ جات

## بیرونی روابط

زمرہ:1873ء کی پیدائشیں
زمرہ:1878ء کی پیدائشیں
زمرہ:1955ء کی وفیات
زمرہ:اردو خاکہ نگار
زمرہ:اردو سفر نامہ نگار
زمرہ:اردو مذہبی مصنفین
زمرہ:اردو مزاح نگار
زمرہ:اردو مضمون نگار
زمرہ:انیسویں صدی کے اردو مصنفین
زمرہ:برطانوی ہند کے اردو لکھاری
زمرہ:بھارت کے اردو مصنفین
زمرہ:بھارتی مصنفین کے نامکمل مضامین
زمرہ:دہلی کی شخصیات
زمرہ:ہندوستانی سفر نامہ نگار
زمرہ:ہندوستانی صوفی اولیا
زمرہ:ویکی ڈیٹا سے مختلف مختصر وضاحت
مدرسہ

**مدرسہ** یا **مکتب** (school) ایک ایسے ادارہ کو کہتے ہیں جہاں طالب علم تعلیم حاصل کرنے جاتے ہیں۔ مدرسہ میں طلبہ و طالبات کو مختلف جماعتوں میں تعلیم دی جاتی ہے۔ ابتدائی مدرسہ میں عموما جماعت پنجم اور اعلی مدرسہ میں عموما جماعت دہم تک تعلیم دی جاتی ہے۔

## تسمیات
**مدرسہ** کا لفظ درس اور **مکتب** لفظ کتاب سے ماخوذ ہے۔ **مدرسہ** اور **مکتب** دونوں عربی کے الفاظ ہیں۔ لفظ **مکتب** عربی زبان میں دفتر (office)، جبکہ فارسی زبان میں یہ لفظ مدرسہ کے لیے زیرِ استعمال ہے۔ لہٰذا یہ دونوں الفاظ اُردو میں ہم معنی ہیں۔

## مدارس کی اقسام
* ابتدائی مدرسہ
* اعلی مدرسہ
* اقامتی مدرسہ
* سرکاری مدرسہ
* نجی مدرسہ
* اسلامی مدرسہ

## مزید دیکھیے
* درسگاہ
* کمرۂ جماعت
* دانشگاہ
* جامعہ

زمرہ:اسکول
زمرہ:تعلیم
زمرہ:آزاد مواد از یونیسکو
زمرہ:غیرموجود آئی ایس بی این کے ساتھ صفحات
زمرہ:ویکی ڈیٹا سے مطابقت رکھنے والی مختصر تفصیل
زمرہ:تعلیمی ماحول
دروں افرازی نظام

**دروں افرازی نظام** یا **ہارمون زا نظام** کو انگریزی میں (endocrine system) کہتے ہیں۔ یہ ایسے غدودوں پر مشتمل نظام ہے کہ جن کی رطوبتیں خون میں شامل ہوکرتمام جسم میں پھیل جاتی ہیں اور جسم کے دور دراز (غدود سے ) حصوں میں پہنچ کر انمیں نظم و ضبط کو قائم رکھتی ہیں۔ اور اسی مناسبت سے اس نظام کو داخلی غدودی نظام بھی کہ سکتے ہیں ۔

## نگار خانہ

File:Endocrine caclcium en.svg|
File:Calcium regulation.png|


زمرہ:امراضیات
زمرہ:دروں افرازی نظام
زمرہ:فعلیات
زمرہ:چھوٹے پیغام خانوں کا استعمال کرنے والے مضامین
جناح کے چودہ نکات

ہندو مسلم مسئلے کے حل کے لیے محمد علی جناح نے جنھیں موجودہ پاکستان میں قائد اعظم کے لقب سے جانا جاتا ہے، 28 مارچ 1929ء کو دہلی میں آل انڈیا مسلم لیگ کے اجلاس میں نہرو رپورٹ کے جواب چودہ نکات میں پیش کیے جو تحریک پاکستان میں سنگ میل کی حیثیت رکھتے ہیں

## چودہ نکات
محمد علی جناح کے چودہ نکات درج ذیل ہیں:
# ہندوستان کا آئندہ دستور وفاقی نوعیت کا ہو گا۔ اور با اختیار ہو گا
# تمام صوبوں خاص طور پر بلوچستان کو مساوی سطح پر مساوی خود مختاری ہوگی۔
# ملک کی تمام مجالس قانون ساز کو اس طرح تشکیل دیا جائے گا کہ ہر صوبہ میں اقلیت کو مؤثر نمائندگی حاصل ہو اور کسی صوبہ میں اکثریت کو اقلیت یا مساوی حیثیت میں تسلیم نہ کیا جائے۔
# مرکزی اسمبلی میں مسلمانوں کو ایک تہائی نمائندگی حاصل ہو۔
# ہر فرقہ کو جداگانہ انتخاب کا حق حاصل ہو۔
# صوبوں میں آئندہ کوئی ایسی سکیم عمل میں نہ لائی جائے جس کے ذریعے صوبہ سرحد، بلوچستان اور صوبہ بنگال میں مسلم اکثریت متاثر ہو۔
# ہر قوم و ملت کو اپنے مذہب، رسم و رواج، عبادات، تنظیم و اجتماع اور ضمیر کی آزادی حاصل ہو۔
# مجالس قانون ساز کو کسی ایسی تحریک یا تجویز منظور کرنے کا اختیار نہ ہو جسے کسی قوم کے تین چوتھائی ارکان اپنے قومی مفادات کے حق میں قرار دیں۔
# سندھ کو بمبئی سے علاحدہ کر کے غیر مشروط طور پر الگ صوبہ بنا دیا جائے۔
# صوبہ سرحد اور صوبہ بلوچستان میں دوسرے صوبوں کی طرح اصلاحات کی جائیں۔
# سرکاری ملازمتوں اور خود مختار اداروں میں مسلمانوں کو مناسب حصہ دیا جائے۔
# آئین میں مسلمانوں کی ثقافت، تعلیم، زبان، مذہب، قوانین اور ان کے فلاحی اداروں کے تحفظ کی ضمانت دی جائے۔
# کسی صوبے میں ایسی وزارت تشکیل نہ دی جائے جس میں ایک تہائی وزیروں کی تعداد مسلمان نہ ہو۔
# ہندوستانی وفاق میں شامل ریاستوں اور صوبوں کی مرضی کے بغیر مرکزی حکومت آئین میں کوئی تبدیلی نہ کرے۔

## تبصرہ
محمد علی جناح کے نقاط کو گرچہ کانگریس نے تسلیم نہیں کیا لیکن مبصرین کی رائے میں انھوں نے مسلمانان ہند کی ترجمانی کرتے ہوئے ان کے مفادات و حقوق کو مدلل انداز میں پیش کر کے برطانوی حکومت کو یہ بات باور کروانے کی کوشش کی کہ کانگریس محض ہندوؤں اور ان کی اکثریت ہی کی فلاح و بہبود کے بارے میں سوچتی ہے جبکہ ہندوستان کی اقلیتوں خصوصاً مسلمانوں کو ان کے حقوق و مفادات کے حوالے سے کسی خاطر میں نہیں لاتی۔ یہ چودہ بنیادی نکات تھے جو صحیح معنوں میں ہندوستان کے اندر مسلمانوں کے حقوق و مفادات کے تحفظ کا موجب بن سکتے تھے۔ اور ان نقاط کا تمام طبقہ ہائے فکر نے مناسب طریقے سے خیر مقدم کیا۔
جب یہ چودہ نکات منظرعام پر آئے تو جناح کو گول میز کانفرنس میں مدعو کیا گیا۔ 

زمرہ:آئین پاکستان
زمرہ:پاکستانی تاریخی دستاویزات
زمرہ:تاریخ پاکستان
زمرہ:تحریک پاکستان
زمرہ:محمد علی جناح
زمرہ:ویکی ڈیٹا سے مختلف مختصر وضاحت
زمرہ:ویکی منصوبہ پاکستان کے مضامین
زمرہ:1929ء کی دستاویزیں
اہم پاکستانی ایام

اہم پاکستانی ایام

## 23 مارچ

مورخہ 23 مارچ 1940 کو لاہور کے منٹو پارک موجودہ اقبال پارک میں قرارداد پاکستان منظور ہوئی اور اسی دن 1956 میں پاکستان کا پہلا آئین منظور ہوا۔ اس روز لو یوم پاکستان کے طور پر منانے کا اعلان سرکاری طور پر ہوا۔ اس تاریخ کو وفاقی دار الحکومت اور چاروں صوبائی دارالحکومتوں میں فوجی پریڈ منعقد ہوتی ہے۔

## 21 اپریل
21 اپریل 1938 کو پاکستان کے قومی شاعر، حکیم الامت ڈاکٹر سر علامہ محمد اقبال اس دارِ فانی کو چھوڑ کر راہ روِ عالمِ بقا ہوئے۔

## یکم مئی
اس روز مزدوروں کا عالمی دن منایا جاتا ہے۔

## 28 مئی
28 مئی 1998 کو پاکستان نے چاغی کے مقام پرسات کامیاب ایٹمی تجربات کیے۔ ملی تاریخ میں اس دن کو یوم تکبیر کے دن سے لکھا گیا ہے۔

## 14 اگست
14 اگست 1947 کو پاکستان دنیا کے نقشے پر نمودار ہوا۔ اس روز پوری قوم آزادی کی خوشیاں مناتی ہے۔

## 6 ستمبر
6 ستمبر 1965 کو بھارتی افواج نے اچانک لاہور پر حملہ کیا، اس موقع پر پاک افواج نے نے اپنی سرحدوں کی حفاظت کا حق ادا کر دیا،ا س دن کو یوم دفاع کے طور پر قوم ہر سال مناتی ہے۔

## 7 ستمبر
7 ستمبر 1965 کو پاک فضائیہ نے دشمن کی فضائی طاقت کو نیست و نابود کر دیا۔

## 11 ستمبر
11 ستمبر 1948 کو بانی پاکستان قائد اعظم محمد علی جناح اس دنیا سے رخصت ہوئے۔ قوم ہر سال ان کی برسی کے موقع پو انھیں خراج عقیدت پیش کرتی ہے۔

## 9 نومبر
9 نومبر 1877 کو علامہ اقبال سیالکوٹ میں پیدا ہوئے۔ اس دن کو یوم اقبال کے طور پر منایا جاتا ہے۔

## 25 دسمبر
25 دسمبر 1876 کو قائد اعظم محمد علی جناح پیدا ہوئے۔
25 دسمبر کو پاکستان میں مسیحی برادری کرسمس کا تہوار مناتی ہے۔

## مزیز دیکھیں
* پاکستان

زمرہ:پاکستانی تہوار
آکرہ

آکرہ|تصغیر|بائیں
**آکرہ** (انگریزی:Akra)بنوں سے چند کلومیٹر کے فاصلے پر گاؤں بھرت میں 250 فٹ اونچی پہاڑی پر **آکرہ** کے کھنڈر موجود ہیں جو 133ایکٹر زمین پر محیط ہیں۔ بنوں کے لوگوں میں یہ روایت چلی آ رہی ہے کہ آکرہ کے کھنڈر عذاب الہٰی کی یادگار ہیں۔ ان کے خیال میں یہ شہر کسی زمانے میں خوب آباد تھا۔ مگر یہاں کے باسیوں پر ان کی نافرمانیوں کی وجہ سے قہر نازل ہوا اور ساری کی ساری آبادی آن کی آن میں نیست و نابود ہو گئی۔ اور اب یہ لفظ آکرہ بدعا کے لیے استعمال ہوتا ہے اور یہ ایک بدترین بدعا سمجھی جاتی ہے۔ 
ایک دوسرے مفروضے کے تحت آتش فشاں کے لاوے نے اس شہر کو گھیر لیا اور اس کو نیست و نابود کر دیا۔ مگر اس کی بھی کوئی سائنسی بنیاد نہیں اور نہ آثار قدیمہ کے کسی ماہر نے اس کی طرف کوئی اشارہ کیا ہے۔ 
مقامی ہندووں کے عقیدے کے مطابق شہر آکرہ کا بانی بھرت تھا جو رام چندر کا بھائی تھا مگر یہ بات بھی غلط ثابت ہوتی ہے۔ کیوں رام اور بھرت یوپی یعنی اتر پردیش کے رہنے والے تھے اور وہاں پر بھرت نے حکومت کی۔ جسے بعد میں رام کو واپس لوٹا دیا گیا۔ 
شہر آکرہ کے بارے میں اتنی زیادہ تاریخی معلومات تو موجود نہیں بس اس کے ماخذ کچھ کتبے، بت، مہریں، سکے اور دوسرے نوادرات ہیں۔ جو وقتا فوقتا یہاں سے دریافت ہوئے اور ملک کے کئی عجائب گھروں میں آج بھی موجود ہیں۔ ان نوادرات سے ہمیں یہ پتہ چلتا ہے کہ آکرہ ایک یونانی شہر تھا۔ اور ان نوادرات میں یونانی اور ہندو مت دونوں تہذیبوں کی آمزش پائی جاتی ہے۔ ان سکوں اور نودرات سے یہ بھی معلوم ہوتا ہے کہ یا تو سکندر اعظم خود یہاں سے گذرا یا پھر اُس کے کسی گورنر نے بعد میں اس شہر کو فتح کیا۔ کیونکہ آکرہ یونانی زبان کا لفظ ہے جس کے معنی اونچی جگہ کے ہیں اور جہاں آکرہ واقع ہے یہ ایک بلند پہاڑی ہے باقی علاقہ بالکل ہموار ہے۔ شاید اسی وجہ سے اس جگہ کو آکرہ کا نام دیا گیا۔ 
یہاں پر بے شمار پکی اینٹیں پائی جاتی ہیں جس سے معلوم ہوتا ہے کہ یہاں کی تعمیر میں پکی اینٹوں کا استعمال کیا گیا۔ ان اینٹوں کی قدامت آج سے تقریبا 3000سال پرانی بتائی جاتی ہے۔ اس کے علاوہ یہاں ہندو تہذیب یعنی راجاؤں کے نام کے سکے اور دوسرے نشانات بھی ملے ہیں، یوں ثابت ہوتا ہے کہ آکرہ شہر ملی جلی تہذیبوں کا مجموعہ رہا۔ بیرونی حملوں کی وجہ سے یہ شہر تباہ و بربادہوا۔ یوں اس کا نام صفحہ ہستی سے مٹ گیا۔ 
ویسے یہ کھنڈر آہستہ آہستہ لوگوں کے ہاتھوں ختم ہو رہے ہیں۔ اگر جلد ہی اس کی طرف توجہ نہ دی گئی تو ہم ہماری تہذیب کے ایک خزانے سے محروم ہو جائیں گے۔

## حوالہ جات

زمرہ:آثار قدیمہ
زمرہ:بنوں
زمرہ:ضلع بنوں
زمرہ:خیبر پختونخوا میں آثار قدیمہ مقامات
بنوں میں مغلوں اور درانیان کا دور

ویسے زمانہ قدیم سے ہی افغانستان اور ہندوستان کی سرحد پر ہونے کی وجہ سے بنوں پر مسلمان جرنیلوں اور سلاطین کے نقشِ پا پائے جاتے ہیں۔ مثلا 44ھ میں عسکری جرنیل بو صغرٰی آئے اور بنوں کو فتح کیا۔ اس طرح محمود غزنوی اور سلطان محمود غوری آئے بعد میں مغل بادشاہ بابر بنوں آئے جس کا ذکر تزکِ بابری میں موجود ہے۔ مگر پہلی بار اورنگزیب کے دور میں مغلوں نے بنوں پر قبضہ کرنے کی کوشش کی اور شہزادہ بہادر شاہ خود بنوں آئے اور جھنڈو خیل کے قریب شاہ کوٹ کا قلعہ فتح کیا۔ 
اصالت خان گھکڑ کو بنوں کے انتظام کے لیے چھوڑا۔ جس کو مروت اور بنوسیان نے مل کر بنوں سے نکال باہر کیا۔ اس کے بعد شہزادہ بہادر نے جلال آباد سے افواج روانہ کیں۔ لیکن راستے میں ہی وزیر قبائل کے ہاتھوں اُن کو شکست کا سامنا کرنا پڑا۔ اس کے بعد شہزادے نے ناصرخان کو بھیجا جس نے وزیر قبائل کے ساتھ تدبر سے کام لیا اور راستہ صاف کرکے بنوں پہنچے۔ بنوں کے لوگ کچھ فرار ہوئے اور کچھ نے اطاعت قبول کر لی۔ اس کے بعد مباذر خان کو بنوں کا فوجدار مقرر کیا گیا۔ لیکن پھر بھی یہ مغل بنوں کو زیر نہ کر سکے اور پھر سے مروت اور بنوں قبائل خود سر ہو گئے۔ پھر اس کے بعد یہ معمول ہو گیا کہ مغل سردار سال بسال یا جب بھی موقع ملا کابل کی طرف سے بنوں پر عام شورش کرتے لوٹ مار کا بازار گرم ہو جاتا۔ تباہی اور بربادی مچاتے قلنگ وصول کرتے وصولی کے مقابلے فوج کا خرچ زیادہ پڑتا۔ 
نادر شاہ درانی بھی بنوں پر حملہ آور ہوا بنوں کے علاقوں سے گزرتے ہوئے اسے کچھ مزاحمت کا سامنا کر پڑا جس کی وجہ سے اس نے یہاں قتل عام کیا اور بے شمار لوگوں کو قتل کیا۔ 
اس کے بعد جب احمد شاہ ابدالی تخت نشین ہوئے تو سردار احمد خان نورزئی سپہ سالار افغانستان سے براستہ ڈاوڑ بنوں آیا۔ چونکہ ظلم نادری کی یادیں ابھی تازہ تھیں بنوں کے لوگوں نے فورا اطاعت قبول کر لی اور مقرہ لگان ادا کیا۔ اس کے بعد احمد شاہ ابدالی بذات خود دوبارہ بنوں آئے اور احمد شاہ ابدالی کو بنوں کے باسی اچھے نام سے یاد کرتے ہیں۔ وہ بڑے رعایا پرور سمجھے جاتے تھے۔ انھیں بابائے افغان بھی کہا جاتا ہے۔ انھوں نے یہاں پر مردم شماری کروائی۔ اسی نسبت سے لگان کا حصہ مقرر کیا۔ اس کے بعد 1771ء میں تیمور شاہ بنوں آئے اور چند سادات خاندانوں کا لگان معاف کیا۔ شاہ زمان پسر تیمور شاہ کے دور میں متعدد سردار بنوں آئے اور لگان وصول کیا۔ محمود شاہ درانی بھی قلنگ کی وصولی کے آئے لیکن اس کے بعد کوئی درانی حاکم بنوں نہیں آیا۔ کیونکہ افغانستان کی حکومت کمزور پڑ چکی تھی۔ 

زمرہ:بنوں
بنوں میں دور سکھا شاہی

شاہ شجاع درانی نے بنوں کو رنجیت سنگھ کے حوالے کیا۔ رنجیت سنگھ 1824ء میں لاہور سے عیسیٰ خیل کے راستے بنوں آئے۔ مروت قوم سے کچھ لگان وصول کیا اور کنور شیر سنگھ کو بنوں بھیجا مگر بنوں کے لوگوں نے برائے نام لگان دیا۔ جن میں کھوٹ اور جست کے زیور شامل تھے مگر سکھا شاہی اس بات پر خوش ہوئی کہ کم از کم ان لوگوں نے اطاعت تو قبول کر لی۔ دوسری مرتبہ کنور کڑک سنگھ اور فتح سنگھ بنوں آئے اور اس بار انھوں نے پرانی کسر نکال لی۔ خوب قتل عام کیا۔ سکھا شاہی کی زیادتیوں کے خلاف دلاسہ خان داود شاہ باغی ہوا اور غازی بنا۔ آمندی کے مقام پر سکھوں کے ساتھ معرکہ ہو لیکن غازیوں کو شکست ہوئی یوں غازی دلاسہ خان علاقہ داوڑ چلے گئے۔

تیسری بار 1830ء میں کنور کڑک سنگھ اور فتح سنگھ دونوں بنوں آئے اور لگان کی وصولی میں دوبارہ مزاحمت کا سامنا کرنا پڑا یوں وہ ناکام ہو کر پشاور چلے گئے۔ چوتھی دفعہ تارا سنگھ 1833ء میں بنوں آیا۔ علاقہ مروت کو خوب لوٹا اور غازی دلاسہ خان کی سرکوبی کے لیے علاقہ ممش خیل آیا وہاں سے دلاسہ خان کے گاؤں کا محاصرہ کیا ان کی گاؤں کی فصیل پر گولہ باری کی لیکن اُس کے سارے توپچی غازیوں کے ہاتھوں مارے گئے پھر سکھ سپاہیوں اور غازیوں میں دست بدست اور دو بدو لڑائی ہوئی اس طرح سکھ سپاہی مغلوب اور ناکام ہوئے۔ 
پھر تارا سنگھ واپس لاہور پہنچا اور رنجیت سنگھ کو بتایا کہ سارا بنوں باغی ہو گیا ہے۔ رنجیت سنگھ نے بنوں کے کی ملکوں کو بلایا جو ان سے ملے اور اطاعت کا یقین دلایا۔ اور سارا قصور وار تار سنگھ کو قرار دیا۔ اس کے بعد سردار کنور نونہال سنگھ اور راجا سوچیت سنگھ کو بنوں بھیجا گیا۔ انھوں نے یہاں خوب ظلم ڈھائے ان کی ظلم کی داستانیں آج بھی مشہور ہیں۔ گوشت کھانے پر پابندی تھی، بنوں والوں کو ہراساں کرنے کے لیے سروں کا مینار تعمیر کیا گیا۔ اس نے دلاسہ خان کو اپنے گاؤں کے قلعے میں محصور کیا ان کا کسی دوسرے نے ساتھ نہیں دیا۔ محاصرے نے جب طول کیھنچا تو دلاسہ خان کو مجبورا پہاڑوں کی طرف فرار ہونا پڑا۔ سکھ سپاہ برابر ظلم ڈھاتے رہے مگر پھر بھی انھیں لگان کی وصولی میں برابر مشکلات کا سامنا کرنا پڑا۔ آخر کار خالصہ دربار نے انگریز جنرل ایڈورڈز کو سکھ فوج اور بنوں کا نگران مقرر کیا۔ تاکہ واجب الادا لگان وصول کیا جاسکے۔

زمرہ:بنوں
ایڈورڈز اور بنوں

ایڈورڈز کا نام لیے بغیر بنوں کی تاریخ کبھی مکمل نہیں ہو سکتی۔ پروفیسر شمشیر علی کے مطابق اگر ایڈورڈز بنوں نہ آتے تو بنوں کی جدید تاریخ کا تعین کرنا مشکل ہو جاتا۔ بنوں کو پہلے ایڈورڈ آباد بھی کہا جاتا تھا۔ کیونکہ بنوں کا موجودہ شہر ایڈورڈ نے ہی آباد کیا۔ ان سرکش بنویان کو اپنی عقل اور تدبر سے زیر کرنے کا سہرا بھی اسی شخص کے سر ہے۔ 
ایڈورڈ 1847ء میں بنوں پہنچے۔ اُن کا مقصد بنوں کے لوگوں کو سکھ دربار کی اطاعت پر مجبور کرنا تھا۔ اس نے دلاسہ خان سے ملاقات کی اور انھیں راضی کرنے کی کوشش کی لیکن وہ بوڑھے ہونے کے باوجود اطاعت کے لیے تیار نہ ہوئے۔ یوں وہ علاقہ داوڑ کی طرف چلے گئے اور بعد میں کوشش کرتے رہے کہ بنوں پر لشکر کشی کریں لیکن کسی نے بھی ان کا ساتھ نہیں دیا۔ 
ایڈورڈز نے یہاں آنے کے بعد یہاں کے حالات کا خوب مطالعہ کیا اور اس نتیجے پر پہنچا کہ بنوں کا ہر گاؤں اپنی ایک پناہ گاہ رکھتا ہے کیونکہ ہر گاؤں کے گرد ایک فصیل موجود ہوتی تھی۔ اس لیے اس کی تسخیر بہت مشکل ہوتی تھی۔ اس طرح مقامی ملکوں کے ساتھ مل کر اس نے سب سے پہلے ان قلعوں کو گرا دیا۔ اس طرح بنوں والوں نے اپنی پناہ گاہوں کو خود اپنے ہاتھوں سے ختم کر دیا۔ 
بعد میں اس نے یہاں پر پیمائش عرضی کروائی اور سروے کیا، سروے کے بعد موجود قلعہ اور چھاونی تعمیر کرایا۔ اس کے لیے کوٹکہ بریڑا کے قریب جگہ پسند کی گئی اور پھر اسی کے نزدیک موجودہ شہر کی بنیادی رکھی اور اسے ضلعی صدر مقام بنایا۔ اس سے پہلے بازار احمد خان کو مرکزی حیثیت حاصل تھی۔ اس نے زیادہ تر مقامی ہندووں کو یہاں پر آباد کیا۔ شہر کے گرد فصیل بنائی تاکہ اگر بنوں کے لوگ حملہ کریں تو تو شہر محفوظ رہے۔ اس طرح سے بنویان کو سماجی انصاف تو ملا لیکن اس کے بدلے وہ اپنی آزادی مکمل طور پر کھو بیٹھے۔ سکھوں کی دوسری لڑائی کے بعد 1849ء میں تمام پنجاب معہ مصافات ضبط ہو کر انگریز سرکار کی تحویل میں چلے گئے۔ اس طرح سے بنوں بھی براہ راست انگریز کی تحویل میں چلا گیا۔ 1901ء میں نئی حد بندی کے ذریعے بنوں کو صوبہ سرحد میں شامل کر دیا گیا۔

زمرہ:بنوں
غازی دلاسہ خان

**غازی دلاسہ خان** صوبہ سرحد کے مجاہد اعظم کہلاتے ہیں۔ دلاسہ خان 1777ء کے لگ بھگ مسمی خٹک خان کے ہاں داود شاہ کشر ضلع بنوں میں پیدا ہوئے۔ داود شاہ دلاسہ خان کا جد امجد تھا۔ کشر (چھوٹا) (احمد خان) کے ایک بیٹے کا نام گلہ تھا جس کے ساتھ غازی دلاسہ خان کا سلسلۂ نسب ملتا ہے اس حوالہ سے دلاسہ خان کا قبیلہ گلا خیل کہلاتا ہے ان کے گاؤں کا نام بھی گلہ خیل مشہور ہے۔ ایڈورڈ جو بنوں کا نگران اعلیٰ اسٹنسٹ ریزیڈنٹ 1847ء میں مقرر ہوا تھا اس نے دلاسہ خان کا جو سراپا کھینچا ہے انھیں کے الفاظ میں پیش خدمت ہے۔
جب میں پہلی بار مارچ 1847ء میں بنوں وارد ہوا تو جنڈو خیل کے مقام پر تقریبا سارے ملک اظہار اطاعت کے طور پر حاضر ہوئے تھے سوائے دلاسہ خان کے۔ دلاسہ خان مطیع نہ ہوا یہ واحد ملک تھا جو توجہ خاص کا مستحق تھا وہ تپہ داود شاہ کے 1/4حصہ کا مالک تھا۔ مگر ان کی جرات کردار کی پختی اور قہرمانہ مزاج کے طفیل سب ملکوں میں ممتاز تھا وہ اپنے ہمسروں اور ہم عصروں پر حاوی تھا۔ دلاسہ خان سکھ سپاہ اور سکھ سرداروں کا خوف ناک دشمن تھا وہ سکھوں کے لیے خوف کی علامت اور موت کا پیغام تھا۔ ایک دفعہ تارا سنگھ نے آٹھ ہزار سپاہ معہ 12 توپیں دلاسہ خان کے گاؤں پر حملہ کیا تھا مگر وہ دلاسہ خان کے قلعہ پر حملہ کیا تھا۔ مگر وہ قلعہ زیر کرنے میں ناکام رہا۔ سوچیت سنگھ خود بھی ایک بہادر سکھ سردار تھا وہ بھی ان کے گاؤں پر حملہ آور ہوا اور ان کا محاصرہ کیا۔ دلاسہ خان نے تنہا رات کی تاریکی میں ان لوگوں کے محاصرے کو ختم کر دیا اور زندہ نکلنے میں کامیاب رہا۔ دلاسہ خان عمر بھر سکھ سپاہ کے خلاف جنگ کرتا رہا ان کے ہوتے ہوئے کبھی سکھ سپاہ خوف کے بغیر بنوں میں داخل نہ ہوئے۔ اور ہر بار یادگار مقابلہ میں لاشیں چھوڑ کر ناکام واپس لوٹتے تھے۔
بعد میں انگریزوں کے دور میں اس نے ایڈورڈ کے ساتھ مفاہمت نہیں کی اور علاقہ غیر کی جانب فرار ہوا۔ اس نے کئی مرتبہ بنوں پر لشکر کشی کی کوشش کی لیکن اپنے ہی لوگوں نے اس کا ساتھ نہیں دیا۔ بعد میں میجر ٹیلر نے دلاسہ خان کو بنوں آنے کی اجازت دے دی۔ اس وقت دلاسہ خان صاحب فراش ہو چکے تھے علیل اور کمزور تھے اب بنوں کے جملہ قعلہ جات مسمار ہو چکے تھے بنوں تسخیر ہو چکا تھا بنویان غلام بن چکے تھے آزادی جس کی خاطر وہ زندگی بھر لڑتے رہے تھے سلب ہو گئی تھی۔ بنوں کا یہ نظارہ یقینا دلاسہ خان کے لیے روح فرسا ہوگا۔ میجر ٹیلر کے بقول کہ دلاسہ خان کے لیے سب سے درناک سزا بنوں کا موجودہ نظارہ ہے۔ دلاسہ خان اس نظارہ کی تاب نہ لا سکے وہ فوت ہوئے ایک نگینہ تھا جو ٹوٹ گیا۔

## حوالہ جات

زمرہ:بنوں
دریائے کرم

تصغیر|دریائے سندھ اور اس کے معاون دریا
**دریائے کرم** () افغانستان کے صوبے غزنی کے پہاڑوں سے متصل 50 میل دور کوہ سفید کے جنوبی حصے سے نکل کر علاقہ کرم ایجنسی میں قوم بنگش کے زمینوں کو سیراب کرتے ہوئے ٹل بلند خیل شاخ، بنگش خیل کے پاس سے گزرتا ہے۔ ضلع بنوں کی مغربی حد سے متصل پوسٹ کرم کے مقام مشرق سے بنوں میں داخل ہوتا ہے یہ دریا تقریباً ہر موسم میں بہتا ہے آس پاس پہاڑی برساتی نالے اس میں جاگرتے ہیں۔ ماضی میں برسات کے دنوں دونوں کناروں تک بہتا تھا مگر کرم گڑھی سکیم کے بعد دریا سنبھلنے لگا۔ اب ماضی کی طرح کہرام بپا نہیں کرتا۔ ماضی میں بہت سارے قصبات اور اراضی دریا برد ہوئے ہیں۔ دریائے کرم سے قبیلہ منگل نے پہلی بار نہر کچکوٹ نکالی تھی ایک دوسری ویال پٹونہ ہے جو بعد میں جنوب سے موجود اولاد شیتک کے عہد میں نکالی گئی ہے جس سے علاقہ ممد خیل وزیر سیراب ہوتا ہے۔ مجیر نکلسن نے ویال لنڈیڈوک ٹیلی رام تحصیلدار کی نگرانی میں 1855ء میں کھدوائی۔ اسے ٹیلی رام نہر بھی کہتے ہیں اس سے لنڈیڈوک کی چھ ہزار کنال اراضی قابل کاشت بن گئی ہے اس کے علاوہ ویال آمندی ویال ہنجل، ویال منڈان، ویال فاطمہ خیل، خون بہا، ویال چشنہ اور ویال شاہ اسی دریائے کرم سے نکالی گئی ہیں۔ ویال شاہ جو یہ شاجہان کے بیٹے دارا سے منسوب کی جاتی ہے۔ بہتر نظامِ آبپاشی کے باعث بنوں ایک زرخیر جگہ ہے۔ دور سے دیکھا جائے تو بنوں جنگل نظر آتا ہے۔

## مزید دیکھیے
* وادی کرم
* بنگش
## حوالہ جات

کرم
کرم
زمرہ:خیبر پختونخوا کے دریا
زمرہ:ویکی ڈیٹا سے مطابقت رکھنے والی مختصر تفصیل
زمرہ:دریائے سندھ طاس
زمرہ:پنجاب، پاکستان کے دریا
زمرہ:خیبر پختونخوا
دریائے ٹوچی

تصغیر|300px|دریائے سندھ اور اس کے معاون دریا
**دریائے ٹوچی** جسے **دریائے [[گمبیلا]] ** بھی کہتے ہیں افغانستان سے وزیرستان میں داخل ہوکر وادی داوڑ کو سیراب کرتے ہوئے تنگہ سے گزرتا ہوا بنوں میں داخل ہوتا ہے جہاں اسے گریڑا کا نام دیا گیا ہے۔ بنوں میں وزیر بکا خیل اور علاقہ میریان کا کچھ حصہ سیراب کرتا ہے۔ ضلع لکی مروت میں داخل ہو کر اس کا نام گمبیلہ ہو جاتا ہے جو عیسک خیل کے قریب دریائے کرم میں جا گرتا ہے۔
ماضی میں جب کنویں نہ تھے تو اس کا پانی صحت کے لیے مفید خیال کیا جاتا تھا اور دریائے کرم کا پانی مضر صحت ہوا کرتا تھا چونکہ بنوں کے باسی انہی دریاؤں سے پانی پیتے تھے ۔

افغانستان کے جنوبی حصے کی طرف سے بہتے مرغئی اور مستونی کے چھوٹے دریا الگاڈے دواتوئی شمالی وزیرستان کی باونڈری پر ملتے ہیں جہاں سے دریائے ٹوچی شروع ہوتی ہے۔شمالی وزیرستان کا پہلا نام بھی اسی دریا کے نام سے منسوب ٹوچی تھا آج بھی عمررسیدہ لوگ شمالی وزیرستان کو تیچی یعنی “ٹوچی” اور میرانشاہ بازار کو “سرائے” کے نام سے پکارتے اور جانتے ہیں ۔

دریائے ٹوچی تحصیل شوال سے ہوتا ہوا دتہ خیل کے پہاڑوں کے درمیان سے گذر کر کژاالگاڈے کے مقام پر وادی ٹوچی میں داخل ہوتا ہے ۔ یہاں سے دیگان بازار ، بویا تحصیل ،محمد خیل ہمزونی ،میرانشاہ ہیڈ کوارٹر ، تپی ،عیدک ،خدی گاؤں ،حسوخیل اور حیدر خیل گاؤں سے ہوکر ضلع بنوں کے راستے ضلع لکی مروت میں داخل ہوتا ہے۔

دریائے ٹوچی لکی مروت کے علاقے میں گمبیلا کے نام سے پکارتے ہے پھر ٹوچی یا گمبیلا دریا لکی مروت کے علاقہ ہی میں دریا کرم سے مل جاتا ہے ۔ وزیرستان میں دریائے ٹوچی کی لمبائی 200 کلومیٹر بتائی جاتی ہے یہ شمالی وزیرستان کا اہم دریا ہے۔

دریائے ٹوچی سے عوام نے اپنی مدد آپ کے تحت چھوٹے ندی “ویلہ “ نکالے ہیں جو آبپاشی کے لیے غنیمت سے کم نہیں۔ وزیرستان کے زمینوں کا زرخیز ہونے میں دریا ٹوچی کا اہم کردار ہے جہاں سے زمیندار پانی کے ندی کے ذریعے اپنی زمین سیراب کرتے ہیں ۔ جبکہ وزیرستان میں ہر قسم باغات ، سبزیاں ، گندم ،مکئی جوار ، کی فصیلیں بوئی جاتی ہے ۔

دریائے ٹوچی کا فائدہ یہ بھی ہے کہ اس دریاء کیساتھ ساتھ آبادی موجود ہے جہاں ہر گھر میں پینے کے لیے صاف پانی اور جگہ جگہ ٹیوب ویل ، ڈگ ویل میں اسی دریا کی وجہ سے پانی زمین کی اوپر کی سطح پر ہوتی ہے ۔ وزیرستان کے لوگوں کو حکومتی توجہ نہ ملنے کی وجہ سے جہاں کاروبار زندگی و دیگر چیزیں متاثر ہے وہی کھیل کھود کے لیے میدان بھی نہیں ۔

کھلاڑی اسی دریاء ٹوچی کے خشک حصے میں اپنی مدد آپ کے تحت کھیلنے کے لیے گراونڈ بناتے ہیں جہاں بڑے بڑے ٹورنامنٹ منعقد ہوتے ہیں ۔ سہ پہر ہوتے ہی جگہ جگہ ہزاروں لوگ دریا ٹوچی کا رخ کرتے ہیں جہاں فٹ بال ، ولی بال ، کرکٹ کے میچیز سے لطف اندوز ہوتے ہیں جبکہ صبح سے لے کر عصر تک وزیرستان کے اکثر دیہاتی گاؤں دریائے ٹوچی میں بکری ، گائے ، بھینس وعیرہ بآسانی چرواتے ہیں۔اسی دریا کے خشک حصوں سے قریبی گاؤں کے لوگ مکانات گھر بنانے کے لیے بجری ، پتھر ، ریت وغیرہ لی جاتے ہیں

## حوالہ جات

زمرہ:بنوں
ٹوچی
ٹوچی
ٹوچی
زمرہ:ضلع بنوں
اساس سولہ کا نظام

**سولہی نظام** (انگریزی:hexadecimal number system) اساس سولہ کا نظام ہے۔ ہیگزا 6 کو اور ڈیسی مل 10 کو کہتے ہیں۔ اس اساسی نظام (نمبر سسٹم) میں کل 16 ہندسے اور علامات شامل ہوتی ہیں۔ یعنی صفر، ایک، دو، تین، چار، پانچ، چھ، سات، آٹھ، نو، دس، گیارہ، بارہ، تیرہ، چودہ اور پندرہ تک اس کی اکائیاں ہیں۔ صفر سے لے کر نو تک تمام ہندسے نارمل اندازمیں (ڈیسی مل نمبر سسٹم یا دَسی نظام کی طرح) استعمال ہوتے ہیں۔ دس کو ظاہر کرنے کے لیے A، گیارہ کے لیے B، بارہ کے لیے C، تیرہ کے لیے D، چودہ کے لیے E اور پندرہ کے لیے F استعمال کیا جاتا ہے۔ صفر سے پندرہ تک کل ملا کر سولہ مختلف نمبر ہوئے۔

ہیگز کا استعمال اب بھی ایچ ٹی ایم ایل اور سی ایس ایس میں مختلف رنگوں کو ظاہر کرنے کے لیے ہو رہا ہے۔

## حوالہ جات

زمرہ:ثنائی حساب
زمرہ:عددی نظامات
زمرہ:مقامیہ عددی نظامات
زمرہ:محرفی تشفیر
زمرہ:کمپیوٹنگ اصطلاحات
ہارڈ ڈسک ڈرائیو

HDD سے مراد ہے **ہارڈ ڈسک ڈرائیو** (باردو: **قرص کثیف** یا مختصر **ق ک**)۔ کثیف اس لیے کہ اس پر ایک سخت دھاتی خول ہوتا ہے جو اسے ٹوٹ پھوٹ سے بچاتا ہے۔ قرص سے مراد وہ حصہ جہاں ہم معطیات (data) کو محفوظ کرتے ہیں۔ ڈرائیو سے مراد وہ آلہ سازی (machinery) جو اس پر معطیات لکھنے اور پڑھنے کا کام کرتی ہے۔

فلاپی یا قرص مکتنز (CD) ڈرائیو کے برعکس اس میں قرص اور ڈرائیو (معطیات کو 
لکھنے اور پڑھنے والا سرا) سب ایک ساتھ ہی ہوتے ہیں۔ مگر فلاپی اور قرص مکتنز کے برعکس اسے ایک شمارندہ سے دوسرے تک منتقل کرنا آسان نہیں ہوتا۔ لیکن اس کی ذخیرہ کرنے کی صلاحیت بہت زیادہ ہوتی ہے۔
اس کی ذخیرہ کرنے کی صلاحیت جاننے سے پہلے چند بنیادی اصلاحات سمجھ لیں۔

*1 نوالے سے مراد ایک ثنائی ہندسہ، جو صفر یا ایک ہو سکتا ہے
*1 لکمے سے مراد 8 نوالے، جو کسی ایک حرف یا رقم کو ظاہر کریں
*1 الفلکمہ یا KB سے مراد 1024 لکمے یا 1024 الفاظ
*1 کبیرلکمہ یا MB سے مراد 1024 الفلکمے یا 1048576 الفاظ کا مجموعہ، یعنی 200 صفحات کی ایک کتاب ایک کبیر لکمے میں سما سکتی ہے
*1 گیگا لکمہ GB سے مراد 1024 کبیرلکمے یا 1073741824 الفاظ کا مجموعہ۔ اس کی گنجائش اتنی ہوتی ہے کہ 200 صفحات کی ایک ہزار کتب مع تصاویر کے ایک گیگا لکمے میں سما سکتی ہیں

قرص کثیف کا مقابلہ عموماً ہم لوگ دو چیزوں سے کرتے ہیں۔

ایک تو اس کی صلاحیت اور دوسرا اس کی رفتار۔

صلاحیت تو سب جانتے ہیں کہ جتنی زیادہ ہوگی، اتنی بہتر ہوگی۔ یعنی 20 گیگا لکمے کی قرص کثیف 10 گیگا لکمے والی قرص کثیف سے بہتر ہوگی لیکن 40 گیگا لکمے والی قرص کثیف سے 20 گیگا لکمے والی کم تر ہوگی۔

رفتار سے مراد یہ ہے کہ قرص کثیف کے اندر موجود وہ دھاتی پلیٹیں جن پر ہم معطیات محفوظ کرتے ہیں، وہ کتنی رفتار سے گھومتی ہیں۔

آج کل عام اقراص کثیف تین مختلف رفتاروں میں ہوتی ہیں۔ 5600 آر پی ایم یعنی گردشیں فی دقیقہ، 6400 آر پی ایم اور 7200 آر پی ایم۔

اس کے علاوہ اس کا طریقہ کار بھی ایک اہم فرق ہوتا ہے۔ جیسا ساٹا، سیریل، اتاپی، سکزی وغیرہ۔

ایکسس ٹائم، لیٹنسی وغیرہ بھی اہم خوبیاں ہیں اور آج کل اکثر اقراص کثیف بہت معمولی فرق کے ساتھ آ رہی ہیں۔

لگے ہاتھوں یہ بھی بتا دوں کہ Seagate مشارکت کی قرص کثیف بہت پائیدار سمجھی جاتی ہے۔ اس کے علاوہ Maxtor کمپنی بھی کافی اچھی ہے۔ ویسے ایک عام استعمال کے لیے آج کل تمام مشاکرتات سے تقریباً ایک جیسی معیار کی اقراص کثیف آرہی ہیں۔

زمرہ:امریکی ایجادات
زمرہ:کمپیوٹر اسٹوریج آلات

زمرہ:ہارڈ ڈسک ڈرائیوز
زمرہ:کمپیوٹر ڈیٹا اسٹوریج
زمرہ:ویکی ڈیٹا سے مطابقت رکھنے والی مختصر تفصیل
ہائی ڈینسٹی ڈی وی ڈی

HD DVD سے مراد **اعلی کثافت رقمنظریہ** (بانگریزی: High density digital video disc) ہے۔ اس میں معطیات (deta) ذخیرنے کی صلاحیت یک تہ (single layer) میں 15 گیگا لکمے اور دو تہ (double layer) میں 30 گیگا لکمے ہے۔ توشیبا مشارکت ابھی سہ تہ (triple layer) اعلی کثافت رقمنظریے دے رہی ہے جو 45 گیگا بلکمے پر مشتمل ہے۔ یعنی ہم کہ سکتے ہیں کہ فی تہ یا فی تہ 15 گیگا لکمے کو محفوظ کرنے کی گنجائش ہوتی ہے۔ عام رقمنظریے میں معطیات کو پڑھنے اور لکھنے کے لیے لال رنگ کی ترتاشی شعاع استعمال ہوتی ہے۔ لیکن HD DVD میں نیلی اور بنفشی رنگ کی ترتاش استعمال ہوتی ہے۔

زمرہ:2006ء کی متعارفات
زمرہ:2008ء کی تحلیلات
زمرہ:سمعی ذخیرہ سازی
زمرہ:صارفی برقیات
زمرہ:ڈی وی ڈی
زمرہ:آپٹیکل کمپیوٹر سٹوریج میڈیا
زمرہ:ویکی ڈیٹا سے مختلف مختصر وضاحت
اساس آٹھ کا نظام

اساس آٹھ کا نظام جو انگریزی میں آکٹل نمبر سسٹم کہلاتا ہے، بعض شمارندوں میں استعمال کیا گیا۔ اس نظام میں کل 8 ہندسے ہوتے ہیں۔ یہ ہندسے صفر سے لے کر 7 تک کے اعداد ہوتے ہیں۔ 8 کو 10 سے، نو کو 11 سے ظاہر کیا جاتا ہے۔ اسی طرح 10 کو 12 سے اور اسی طرح یہ سلسلہ چلتا رہتا ہے۔ 18 کو ظاہر کرنے کے لیے 20، 19 کو ظاہر کرنے کے لیے 21 اور 20 کی اعشاری رقم کو 22 سے ظاہر کیا جاتا ہے۔ 

زمرہ:ثنائی حساب

زمرہ:مقامیہ عددی نظامات
شیخ عبد القادر

**خان بہادر سر شیخ عبد القادر** (15 مارچ 1874ء– 9 فروری 1950ء) پاکستان سے تعلق رکھنے والے ممتاز قانون دان، انجمن حمایت اسلام کے قائد، سابق جج لاہور ہائی کورٹ، ادبی رسالہ مخزن کے مدیر تھے۔ انھوں نے مخزن میں علامہ محمد اقبال کا ابتدائی اردو کلام شائع کیا۔

## حالات زندگی
سر عبد القادر کے اجداد قصور کے مشہور قانون گو خاندان سے تعلق رکھتے تھے۔ ان کے والد شیخ فضل الدین لدھیانہ میں محکمہ مال میں ملازم تھے جہاں سر عبد القادر 1878ء میں پیداہوئے۔ ابتدائی تعلیم قصور میں حاصل کی۔ 1882ء میں ان کے والد لاہور چلے آئے اور پھر یہیں کے ہو رہے۔ عبد القادر نے ایف سی کالج میں درجہ اول میں بی اے کیا۔ 1895ء میں انگریزی اخبار پنجاب آبزرور کے نائب مدیر مقرر ہوئے اور تین سال بعد چیف ایڈیٹر ہو گئے۔ 1901ء میں انھوں نے مشہور ادبی رسالہ مخزن جاری کیا مگر 1904ء میں اخبار نویسی چھوڑ کر بیرسٹری کے لیے ولایت چلے گئے۔ وہاں تین سال قیام کیا۔ اس عرصے میں انھیں یورپ کے مشاہیر سے ملنے اور وہاں کے سماجی مسائل کو قریب سے دیکھنے کا موقع ملا۔ خیالات اور مشاہدات میں وسعت پیدا ہوئی۔ یہ وہ زمانہ تھا جب علامہ اقبال بھی یورپ میں تھے۔ 
1907ء میں ملک لوٹے اور 1911ء سے 1920لائل پور (فیصل آباد) میں بحیثیت سرکاری وکیل کام کیا۔ لاہور کی کشش انھیں جلد واپس کھینچ لائی اور وہ ہائی کورٹ کے جج مقرر ہو گئے۔ 1935ء میں وزیر ہند کے مشیر ہوئے اور 1944ء میں بہاولپور میں چیف جج متعین کیے گئے۔

## وفات
سر شیخ عبد القادر نے 9 فروری 1950ء کو لاہور میں وفات پائی۔ وہ میانی صاحب کے قبرستان میں آسودہ خاک ہیں۔

## حوالہ جات

زمرہ:اسپیکر پنجاب صوبائی اسمبلی
زمرہ:بھارتی مسلم شخصیات
زمرہ:برطانوی ہند کی شخصیات
زمرہ:پاکستان کی شخصیات
زمرہ:پاکستانی صحافی
زمرہ:پاکستانی قانون دان
زمرہ:پاکستانی مدیران
زمرہ:پاکستانی مسلم شخصیات
زمرہ:عدالت عالیہ لاہور کے جج
زمرہ:فارمین کرسچین کالج کے فضلا
زمرہ:کارکنان تحریک پاکستان
زمرہ:لاہوری شخصیات
زمرہ:لنکنز ان کے ارکان
زمرہ:میانی صاحب قبرستان میں مدفون شخصیات
زمرہ:نائٹس بیچلر
زمرہ:ویکی ڈیٹا سے مختلف مختصر وضاحت
زمرہ:ہندوستانی نائٹ
زمرہ:1872ء کی پیدائشیں
زمرہ:1874ء کی پیدائشیں
زمرہ:1950ء کی وفیات

زمرہ:صوبہ پنجاب (برطانوی ہند) کی شخصیات
میرزا ادیب

میرزا ادیب (پیدائش: 4 اپریل 1914ء— وفات: 31 جولائی 1999ء) پاکستان کے نامور ڈراما نویس، افسانہ نگار اور ناول نگار تھے۔

## حالات زندگی
مرزا ادیب 4 اپریل 1914ء کو لاہور میں پیدا ہوئے۔ اصل نام دلاور حسین علی ہے۔ والد کا نام مرزا بشیر علی تھا۔ میرزا ادیب نے اسلامیہ کالج لاہور سے بی اے کیا۔ ابتدا میں شاعری کو ذریعہ اظہار بنایا مگر پھر نثر کو اپنی شناخت بنالیا۔ اور پھر اردو ادب کی خدمت پر کمربستہ ہو گئے۔ اور اسی کو مقصد حیات سمجھ لیا۔ ان کا خاص میدان افسانہ نگاری اور ڈراما نگاری ہے۔ بزرگ افسانہ نگار محترم میرزا ادیب نے اپنی 82 سالہ زندگی میں اردو کو بہت کچھ دیا ہے۔ نثری ادب کی وہ کون سی صنف ہے جس میں ان کی قد آور شخصیت کی چھاپ نہ ہو، افسانہ، ڈراما، سفرنامہ، تنقید، تراجم، تالیفات بچوں کے لیے کہانیاں، غرض ہر صنف میں میرزا ادیب کی گراں قدر تخلیقات اردو کی توقیر میں اضافہ کا باعث ہیں۔ میرزا ادیب کی تصانیف میں صحرا نورد کے خطوط، صحرا نورد کے رومان، دیواریں، جنگل، کمبل، حسرت تعمیر، متاع دل، کرنوں سے بندھے ہاتھ، فصیل شب، شیشے کے دیوار، آنسو اور ستارے، ناخن کا قرض، گلی گلی کہانیاں اور ان کی خودنوشت سوانح "مٹی کا دیا" شامل ہیں۔ انھوں نے کئی رسالوں کی ادارت کے فرائض سر انجام دیے جن میں سے (ادب لطیف) خاص طور پر قابل ذکر ہے۔مرزا ادیب کا ڈراما شہید پاکستان کی نصابی کتب میں بھی شامل ہے۔

مرزا ادیب ریڈیو پاکستان سے وابستہ رہے ان کئی کے کئی فیچر اور ڈرامے ریڈیو پاکستان سے نشر ہوئے جن کو شہرت عام حاصل ہوئی۔ ان کی اعلیٰ ادبی خدمات کے اعزاز میں انھیں صدارتی تمغا برائے حسن کارکردگی عطا کیا۔

## وفات
31 جولائی 1999ء کو میرزا ادیب لاہور میں وفات پاگئے۔

## تصانیف
* آنسو اور ستارے
* ستون
* لہو اور قالین
* فصیل
* پس پردہ

## مزید دیکھیے
* حسن شہید مرزا
## حوالہ جات
حوالہ جات

زمرہ:1914ء کی پیدائشیں
زمرہ:1999ء کی وفیات
زمرہ:آدم جی ادبی اعزار کے وصول کنندگان
زمرہ:اردو افسانہ نگار
زمرہ:اسلامیہ کالج لاہور کے فضلا
زمرہ:بیسویں صدی کے پاکستانی افسانہ نگار
زمرہ:بیسویں صدی کے مرد مصنفین
زمرہ:پاکستانی مرد مختصر افسانہ نگار
زمرہ:پاکستانی مسلم شخصیات
زمرہ:پاکستانی ڈراما نگار اور ڈراما نویس
زمرہ:پنجابی شخصیات
زمرہ:تمغائے حسن کارکردگی وصول کنندگان
زمرہ:ریڈیو پاکستان
زمرہ:لاہور کے مصنفین
زمرہ:لاہوری شخصیات
زمرہ:مسلم مصنفین
زمرہ:پاکستانی ترقی پسند
زمرہ:بیسویں صدی کے ڈراما نگار اور ڈراما نویس
زمرہ:پاکستانی بچوں کے مصنفین
زمرہ:بیسویں صدی کے پاکستانی مرد مصنفین
زمرہ:پنجابی زبان کے مصنفین